Ha' Yatsat'ax'inij in nikfe'lets hekhewe' fariseol in hats i'ye'ej hakha'an in yaqsiijkii in nimpulijinju' hekhewe' les olots qu' ƚ'ijatshenheyi'ij iye qa nite' hik uja'x ka' Juan hekhewe' nimpulijinju' ek.
Qa nite'ƚe hik hakha'tax ha' Jesús qu' ninqinpulijin,
hekhewe'ƚe ƚ'ijatshenhei hik hekhewe' wenqinpulijin.
Ma' qa ikik'ui ha' sehe' Judea,
qa wapilii iye ha' sehe' Galilea.
In ikkii,
qa les ƚe'wis qu' nenek ji'teje'm ha' Samaria ƚeqe sehe'.
Ma' qa yamets ha' ewi'ƚ witset hakha' Samaria ƚii Sicar,
meti'm hakha' joofji'ju' ƚeqe sehe' pa' Jacob tisij pa'aj pa' ƚa's José.
Hik hakha' i'ni' ke' witijki' ƚejki pa'aj pa' Jacob'ik'i.
Ha' Jesús hats yiwef,
qa i'nju' wapi'yijup ke' witijki',
hats natsatheniyu'ju' junu'.
Ma' qa namets ke' ewi'ƚ efu Samaria ƚeiƚeki' woƚ'oljo'oijo' ke' witijki'.
Qa ha' Jesús qa yit'ijets pa'aj:
—Entshen qeku'n yat'e'.—
Qe hekhewe' ƚ'ijatshenhei mexe taqhayiiteje'm ha' witset pe'qu' netuj.
Qa in ƚunye'jek nekhewe' judío in nite' wetku'ƚiƚ nekhewe' Samaria ƚeiƚets,
ma' qa ke' efu qa yit'ijets pa'aj in yeku'ƚ:
—¿Inhats'ek,
in akha' e'judio,
qa ƚ'iyintaxij yiwets pa'qu' at'e' iweli' in yakha' ya'samaria ƚeiƚeki'?—
Ha' Jesús qa yeku'ƚ:
—Qek enikfe'lets nakha' ƚeqisit na' Dios,
qa nakha' iye yittaxij ewets:
“Entshen qeku'n yat'e'.”
Ma' qekha iyintaxets nakha'an,
qa nakha'an qekha neƚistaxij na' iweli' witiƚa'x.—
Ke' efu qa yeku'ƚ iye pa'aj:
—Jukhew,
ham inek eqniyak'i'ijup qa ham iye oqotok'o yi'ijup qu' iwu'miiju' ne' witijki' qe akaptax.
¿Pa'n qu' ata'ƚiji' pakha' iweli' witiƚa'x ƚenqisti'neyutaxyij?
Pa' yaqwa'maxi'ƚik'i Jacob tsejeti'ƚij ene' ƚejki.
Hik ene' iya'ji'kii pa'aj qa week iye pe' ƚelitsik'i qa pe' ƚeƚinheiyik'i iye in ƚ'iyafetsjikii iye pa'aj.
¿Qa akha' me les ƚ'anipji' pakha'an?—
Ha' Jesús qa yeku'ƚ pa'aj qa yit'ij:
—Week pakha' qu' niya'ji' ha'ne iweli' ene' witijki' nite' yili'ij qu' neniyayuji'ij.
Qa pakha'ƚe qu' niya'ji' na' iweli' ta'ƚ yiwets qu' hetisij,
qa nite' ƚ'anuuyi'i qu' ne'niyayu'.
Qe na' iweli' ta'ƚ yiwets qu' hetisij qa' hik ƚunye'je' qu' ne'niwekƚeji' ƚatawe'j qa' netisij na' witiƚa'x nite' yili'ij.—
Qa yit'ij pa'aj ke' efu:
—Jukhew,
esƚisij pa' iweli' hats'inha qa'nte' ƚ'anuuyi'i qu' nets'iyayu'.
Qa'nte' heneki'iiju' iye ene' witijki' qu' heka'xji'ij pa'qu' iweli'ye'.—
Ha' Jesús qa yeku'ƚ iye:
—Iihetii pa' ewhe'ye' qa' eneki'ƚmet hane'e'in.—
Ke' efu qa yit'ij pa'aj:
—Ham yiwhe'ye'ye'.
— Qa yit'ij pa'aj ha' Jesús:
—Ƚ'asiinik'iha ka' ƚit'ij in ham ewhe'ye'ye'
qe hats lee'fij (5) ewhe'yets,
qa hakha' hane'ej in'ejup nite' ewhe'ye' iye.
Aka'an hik aka' ƚunye'j in yijaa'ija kakha' ƚit'ij iku'uj.—
In yepi'ye' pa'aj ke' efu aka'an qa yit'ij:
—Jukhew,
qete'e' tu'u qu' o'profetaye'.
Pe' yaqwa'mhitsiƚik'i Samaria ƚeiƚets ha'ne i'niji' ek in iyiniikii pa' Dios ene' utek'ipji',
qa ekheweli'ƚ in e'judioli'ƚ qa ƚit'iƚijets qu' nakha' Jerusalenii qu' hik nakha'yi'i' qu' netninhiyiji' qu' netniyinheyiikii pa' Dios.—
Ha' Jesús qa yeku'ƚ qa yit'ijets:
—Efu,
ek'en yiwetsha hasu'uj esqeku',
na' ƚahats'ij yamets hatse' qu' nite'ye' ene' utek'ipji' qa nite' iye na' Jerusalenii qu' ni'iƚiji' qu' iyini'ƚii na' Intata.
Ekheweli'ƚ nite' ƚenikfe'li'ƚets nakha' ƚ'iyintaxi'ƚii,
qa yekheweli'ƚ qa tsikfe'li'ƚets nakha' k'iyini'ƚii,
qe na' witiƚijii ta'ƚji'ju' ne' judiol.
In hats k'esets qu' namets hora ma' qa hats yamets hane'ejija,
qa pekhewe' qu' yijaali'ija qu' niyinii na' Dios qa niyiinija weekij pe' ƚatawjets qa' yijaayi'ija iye qu' niyin,
qe na' Dios hik aka' yisu'un pe'qu' hik ƚunyejeye' aka'an.
Na' Dios in espirituƚe,
qa pekhewe' qu' nijayan qa' les ƚe'wis qu' nijayanij pa' espíritu pa' yisu'un,
qa' yijaayi'ija iye.—
Qa pe' efu qa yit'ijets pa'aj:
—Tsikfe'lets in nam hatse' pakha' Mesías (ikji' Cristo).
Ma' qa qu' nanam pakha'an titha neqethen'inemik'iha week ekewe' wekwek.—
Jesús qa yeku'ƚ qa yit'ij:
—Pakha'an yakha' inek,
ha'ne hane'ej ƚ'afaakateyi'ƚ.—
Ma' qa namijets he' ƚ'ijatshenhei,
qa qi in nijusij in tafaakate'yi'ƚju' ke' efu ha' Jesús.
Qa hamƚe pa'qu' nanfaakanij qu' nit'ijets:
¿Ƚekpa' ƚanfaakanijkii?
i'nƚi'i qu' nit'ijets ¿Inhats'ek in ƚ'afaakateyi'ƚ nekhe'en?
Ma' qa ke' efu qa nejeti' ke' ƚeweƚi'ni' qa wapilii ha' witset,
qa nifeli'm hekhewe' jukhew qa efuts iye,
qa yit'ijets:
—Te'ƚun qeku'ni'ƚ qu' i'weni'ƚ ha' ewi'ƚ jukhew nifel ye'm week ke' yeq'inye'jeikii.
¿Me hik tu'u hakha'ye' pa' Cristo?—
Ma' qa olots he' ta'ƚets ha' witset nekii ha' i'ni' ha' Jesús.
Qa in mente' namets hekhewe'en qa he' ƚ'ijatshenhei qa yiyajitaxets qa yittaxijets:
—Rabí (Maestro),
ek eku'n.—
Qa yeku'ƚ ha' Jesús,
qa yit'ij:
—Na'l ye'm na' qu' hetuj nakha' ekheweli'ƚ nite' ƚenikfe'li'ƚets.—
Qa he' ƚ'ijatshenhei qa watfaakateji'ijju':
—¿Maatsek tetka'xii pa'qu' netuj pa'aj?—
Qa yit'ij ha' Jesús:
—Nakha' qu' hetuj nakha'an in haqsiijkii pa'qu' nisu'un nakha' ts'ukinju',
qa qu' nasqhat'axij iye na' ƚ'ithayijkit.
¿Me nite' ƚit'iƚijets:
“Mexe hamitsik'ui ikwetju'ƚ (4) juwelits qu' nuji' qa' netenifte'ji' pa'qu' wit'enek'eju'”?
Qa yakha' qa hit'ijek:
“Jeƚi'ƚju' ene' jukhew qa efuts hik ƚunyejei wit'enekju' hats yuji',
hats ƚeke' qu' netenit'ijji'.”
Na'aj nit'ijji' ne'ej ƚei na'aj wit'enekju' qa tajayipji',
ma' qa nit'ijji' pe' ƚei pa' wit'enekju' qe qa' net'ejuyets na' witiƚa'x nite' yili'ij.
Hats'inha pakha' yenju' pe' ƚoi qa' week ƚe'sitsi'iƚi'mkii pakha' nifte'ji' pe' ƚei.
Qa aka'an in ƚunye'j qa yasin ji'teje'm kakha' wenit'ij:
“Ewi'ƚ pakha' we'nq'en qa pakhap iye qa nit'ijji'ek pe' ƚei.”
Yakha' in k'ukini'ƚii qa ƚenit'iƚijji' nekhewe' ƚei nakha' nite' ekheweli'ƚ qu' eni'ƚju',
tujtseikal ke' yithayiki in yenju' qa hane'ej ekheweli'ƚ qa hats ƚ'uyi'ƚ ji'teje'm nakha' ƚ'ithayijkit.—
Olots he' jukhew qa efuts iye he' ta'ƚets ha' witset Samaria tek'enets qa nite' yeqeku' iye ha' Jesús,
qe ta'ƚets ke' efu in yit'ij:
—Nikfe'l yiwets week ka' yeq'inye'jkii.—
Ma' qa hik ta'ƚijupi' hekhewe'en in namii ha' Jesús ha' i'ni',
qa iyinijets qu' mexe amane' eku'nijup ha' witset.
Ma' qa wetsjuk neƚuts in mexe amanji'.
In hats yepi'yee'ija in iyet ma' qa les olots he' tek'enets nite' yeqeku'.
Qa hekhewe'en qa yit'ijets ke' efu:
—Hane'ej in nite' heqeku'uƚ,
hats nite' ewi'ƚƚe qu' nata'ƚets kakha' ƚit'iƚij yiwets,
qe ta'ƚets iye in hats hepi'yee'iƚha in iyet,
qa tsikfe'li'ƚets in yijaa'ija in hik ha'ne pakha' Eqiƚina'x ha'ne sehe' epji'.—